CELEX: 
Language: et
Date: 2021-12-21 00:00:00
Title: KOMISJONI DELEGEERITUD MÄÄRUS (EL) / , millega täiendatakse Euroopa Parlamendi ja nõukogu määrust (EL) 2021/1153 seoses piiriüleste taastuvenergiaprojektide konkreetsete valikukriteeriumide ja projektide valimise menetluse üksikasjadega

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu määrus (EL) 2021/1153, millega luuakse Euroopa ühendamise rahastu (edaspidi „Euroopa ühendamise rahastu määrus“) ning tunnistatakse kehtetuks määrused (EL) nr 1316/2013 ja (EL) nr 283/2014, toetab taristut ja ühendatust Euroopas kolmes sektoris: transport, energeetika ja digisektor. 
            
            
               2021.–2027. aasta rahastamisperioodiks on läbivaadatud Euroopa ühendamise rahastu programmi energeetikaossa lisatud uus toetuskõlblike projektide kategooria, nimelt „piiriülesed taastuvenergiaprojektid“, mis on määratletud Euroopa ühendamise rahastu määruse artiklis 7. See tehti võimalikuks Euroopa ühendamise rahastu määruse õigusliku aluse laiendamisega ELi toimimise lepingu artiklile 194. 
            
            
               See uus toetuskõlblike projektide kategooria täiendab taristutoetust, mida antakse TEN-E määruse
                  1
                alusel. Komisjon tegi selle määruse läbivaatamise ettepaneku 2020. aasta detsembris,
                  2
                et kooskõlastada see määrus rohelise kokkuleppega ning samuti ambitsioonikamate 2030. aasta CO2 heite vähendamise eesmärkidega. Läbivaadatud Euroopa ühendamise rahastu programmi toetus taastuvenergiale on kooskõlas ka 2030. aasta kliimaeesmärgi kavas
                  3
                seatud kõrgemate eesmärkidega ning ELi avamere taastuvenergia strateegia
                  4
               , energiasüsteemi lõimimise strateegia
                  5
                ja vesinikustrateegiaga
                  6
               . 
            
            
               Euroopa ühendamise rahastu 5,83 miljardi euro (jooksevhindades) suurusest energiaeelarvest 15 % (s.o 875 miljonit eurot) on eraldatud piiriülestele taastuvenergiaprojektide jaoks, eeldusel, et turg need vahendid kasutusele võtab. Kui 15 % künnis saavutatakse, suurendab komisjon seda osa 20 %-ni, taas eeldusel, et vahendid turul kasutusele võetakse. Komisjon hindab regulaarselt vahendite kasutuselevõttu ja kui nõudlus osutub ebapiisavaks, suunab ta kasutamata eelarvevahendid ümber, et toetada määruses seatud üleeuroopaliste energiavõrkude eesmärkide täitmist. Alates 2024. aastast võidakse kasutamata eelarvet kasutada ka ELi taastuvenergia rahastamismehhanismi
                  7
                kaasrahastamiseks. 
            
            
               Euroopa ühendamise rahastu määruse kohane uus komponent (15 % Euroopa ühendamise rahastu energiaeelarvest) vastab paketile „Puhas energia kõikidele eurooplastele“ ja selle kesksele teemale, mis on piirkondlik ja piiriülene koostöö taastuvenergia kasutuselevõtuks Euroopas. Taastuvenergia direktiivi
                  8
                kohaselt peab komisjon toetama liikmesriikide kõrgeid taastuvenergia eesmärke tugiraamistiku kaudu, mis hõlmab liidu vahendite kasutamist, et edendada piirkondlikku koostööd liikmesriikide vahel ning liikmesriikide ja ELi-väliste riikide vahel. Euroopa ühendamise rahastu uus komponent on koos liidu taastuvenergia arendusplatvormi ja liidu taastuvenergia rahastamismehhanismiga osa sellest tugiraamistikust. 
            
            
               Taastuvenergia direktiivis on samuti sätestatud neli mehhanismi, mida saab koostööks kasutada: statistilised ülekanded (artikkel 8), liikmesriikide ühisprojektid (artikkel 9), liikmesriikide ja ELi-väliste riikide ühisprojektid (artikkel 11) ning ühised toetuskavad (artikkel 13). Selleks et piiriülesed taastuvenergiaprojektid oleksid rahastamiskõlblikud, peavad need kasutama ühte nendest neljast koostöömehhanismist. 
            
            
               Piiriülesed taastuvenergiaprojektid aitavad ka saavutada Euroopa ühendamise rahastu sihttaset – 60 % eelarvest kliimaga seotud projektidele. Selle komponendi alusel antav rahastus loetakse 100 % ulatuses panuseks kliimaeesmärkide saavutamisse, tingimusel et bioenergia puhul on täidetud taastuvenergia direktiivi säästlikkuskriteeriumid. 
            
            
               Koostöö taastuvate energiaallikate kasutuselevõtul võib võimaldada kulutõhusamat tootmise laiendamist, kui kasutatakse parima potentsiaaliga asukohti, kui ressursid ühendatakse ja toimub taastuvenergia tootmise kavandamine ja kasutuselevõtmine. Koostöö, sealhulgas niisuguste piirkondliku koostöö platvormide raames nagu ELi makropiirkondlikud strateegiad
                  9
               , võib aidata veelgi kooskõlastada taastuvenergiapoliitikaid ja toetada piirkondlike energiafoorumite (Põhjamere piirkonna energeetikakoostöö (NESC), Läänemere energiaturu ühendamise tegevuskava (BEMIP), Kesk- ja Kagu-Euroopa energiavõrkude ühendamise algatus (CESEC), viiepoolne energiafoorum jne) raames tehtavat tööd. See võib aidata kaasa taastuvenergiatehnoloogiate strateegilisele rakendamisele, et hoida ja laiendada ELi tehnoloogialiidri positsiooni taastuvenergia valdkonnas. Kõnealused projektid peaksid samuti aitama kaasa süsinikuheite vähendamisele, energia siseturu väljakujundamisele ja energiavarustuskindluse suurendamisele, edendades liikmesriikidevahelist piiriülest koostööd taastuvate energiaallikate kavandamise, arendamise ja kulutõhusa kasutamise alal. 
            
            
               Uus komponent täiendab ELi muid taastuvenergiaga seotud rahastamisvõimalusi, keskendudes konkreetselt piiriülesele koostööle, et optimeerida riikide jõupingutusi taastuvenergia kasutuselevõtmiseks. Taastuvenergiainvesteeringud on tähtsal kohal ka taaste- ja vastupidavusrahastus. Näiteks on komisjon seadnud ühise eesmärgi, mille kohaselt rahastatakse 40 protsenti 2030. aastaks vajaminevast 500 GW lisavõimsusest osana energiatootmise juhtalgatusest Power up
                  10
                ning ühtekuuluvuspoliitika vahenditest, sealhulgas Interreg
                  11
               . Euroopa ühendamise rahastu toetusi saab kombineerida InvestEU programmi laenude, tagatiste või omakapitali sissemaksetega
                  12
               . Turupõhise, riikliku ja ELi rahastuse (nt taaste- ja vastupidavusrahastust, Euroopa ühendamise rahastust, InvestEU programmist ja teistest programmidest saadava rahastuse) ühendamisega peaks olema võimalik saavutada 2030. aastaks taastuvenergia osakaaluks vähemalt 32 % energia lõpptarbimisest (sihttase läbivaatamisel) ja EL peaks püsima graafikus, mis võimaldab saavutada 2050. aastaks süsinikuneutraalsuse.
            
            
               Järgmisel kümnendil tuleb taastuvenergia kasutuselevõtu kiirust kahekordistada. Eelkõige peab taastuvatel energiaallikatel põhineva elektritootmise suurendamine pidama sammu energiat tarbivate sektorite elektrifitseerimisega ja elektri osakaalu eeldatava kahekordistumisega energia lõppnõudluses aastaks 2050. Euroopa ühendamise rahastu uus taastuvenergiakomponent võib aidata suurendada taastuvenergia osakaalu energiat tarbivates sektorites, hõlbustada sektorite integreerimist (sealhulgas Euroopa ühendamise rahastu koostoimemeetmete osana) ja seega anda olulise panuse laiemasse energiasüsteemi ümberkujundamisse. 
            
            
               Kõik investeeringud tootmisvaradesse, mis põhinevad mõnel taastuvenergia direktiivis loetletud taastuval energiaallikal, on toetuskõlblikud. Investeeringud võivad olla seotud näiteks elektri-, kütte- ja jahutus- ning transpordiprojektidega, ka siis, kui taastuvad energiaallikad integreeritakse ulatuslikumatesse investeerimisprojektidesse ja neid kasutatakse selliste projektide osana, nt taastuvallikatest toodetud vesiniku eksportimise valdkonnas. Euroopa ühendamise rahastust võib toetust taotleda ka projektidele, milles ühendatakse eri taastuvenergiatehnoloogiaid, mis sisaldavad energiasalvestuskomponenti (nii tootmiskohas kui ka sellest väljaspool) ja/või mille raames integreeritakse taastuvenergia tootmise koht võrku/küttesüsteemi. Sellised projektid tuleb algatada koostöömehhanismi alusel kooskõlas taastuvenergia direktiivi artiklitega 8–13. Sellistel projektidel võib olla, kuid ei pea tingimata olema, füüsiline ühendus rohkem kui ühe liikmesriigiga. Koostöömehhanisme võib kasutada taastuvenergiastatistika vahetamiseks rahaülekande vastu (statistiline ülekanne) või need võivad olla seotud terve toetuskavaga, kus on mitu projekti (ühine toetuskava), selle asemel, et olla seotud mingi konkreetse projektiga. 
            
            
               2.ÕIGUSAKTI VASTUVÕTMISELE EELNENUD KONSULTATSIOONID
            
            
               Käesoleva delegeeritud õigusakti ettevalmistamise käigus korraldas komisjon 2019. aastal mitu mitteametlikku arutelu liikmesriikide esindajatega ja sidusrühmadega. Kaks neist põhinesid ettevalmistaval uuringul. Esimene neist oli 3. juunil 2019 toimunud kohtumine, millel osales üle 70 osaleja (sh 16 liikmesriigi, projektide promootorite, kommunaalettevõtete, taastuvenergia- ja energiasalvestusühenduste, IRENA, EIP, vabaühenduste ja Euroopa Komisjoni esindajad) ja kus koguti kasulikku teavet käesoleva delegeeritud õigusakti koostamist toetava uuringu lõpliku versiooni jaoks. Teine oli 13. detsembril 2019 toimunud mitteametlik seminar liikmesriikide esindajate ja sidusrühmadega ning seal tutvustati praegust mõtteviisi ja koguti tagasisidet kulude-tulude analüüsi nõuete kohta lõpliku uuringu soovituste põhjal. 
            
            
               Kolmas mitteametlik mõttevahetus delegeeritud õigusakti põhielementide ja sellega kaasnevate piiriüleseid taastuvenergiaprojekte käsitlevate suuniste teemal toimus 28. novembril 2019 taastuvenergia direktiiviga seotud kooskõlastatud tegevuse koosolekul. See on liikmesriikide ekspertide foorum, mis võimaldab struktureeritud dialoogi taastuvenergia direktiivi rakendavate riiklike ametiasutuste vahel. 
            
            
               Lõpuks kohtus Euroopa ühendamise rahastu eksperdirühm
                  13
                17. septembril ja 28. oktoobril 2021, et arutada delegeeritud õigusakti eelnõu.
            
            
               Delegeeritud õigusakti eelnõu avaldati ja selle kohta sai anda tagasisidet nelja nädala jooksul 21. oktoobrist kuni 18. novembrini 2021. Avalikku konsultatsiooni ei korraldatud, kuna tegemist ei ole komisjoni tööprogrammi olulise punktiga. 
            
            
               Üldiselt kinnitas tagasiside, et sihipärane toetus piiriülese seosega taastuvenergiaprojektidele on oluline. Mõnes vastuses väljendati muret rahastamiskõlblikkuse nõuete pärast, kuna nendega jäetakse kõrvale eraldiseisvad energiasalvestusprojektid, kuid komisjon on seisukohal, et sellised projektid aitavad vaid kaudselt kaasa ELi 2030. aasta taastuvenergiaeesmärgi saavutamisele, mistõttu peaks Euroopa ühendamise rahastust toetatavate piiriüleste taastuvenergiaprojektide peamine komponent olema alati taastuvenergia tootmise tehnoloogia, et täita Euroopa ühendamise rahastu määruse eesmärgid kõige tõhusamal viisil. 
            
         
         
            
               3.DELEGEERITUD ÕIGUSAKTI ÕIGUSLIK KÜLG
            
            
               Euroopa ühendamise rahastu määrusega võeti kasutusele uus toetuskõlblike projektide kategooria, nimelt „piiriülesed taastuvenergiaprojektid“. Nende projektide üldine eesmärk on edendada liikmesriikidevahelist piiriülest koostööd taastuvate energiaallikate kavandamise, arendamise ja kulutõhusa kasutamise alal ning aidata kaasa süsinikuheite vähendamisele, energia siseturu väljakujundamisele, energiavarustuskindluse suurendamisele ja innovatsioonile ning hõlbustada taastuvate energiaallikate integreerimist energiasalvestusüksuste kaudu. 
            
            
               Käesolevas delegeeritud õigusaktis sätestatakse kooskõlas Euroopa ühendamise rahastu määruse artikliga 7 piiriüleste taastuvenergiaprojektide konkreetsed valikukriteeriumid ja valimismenetluse üksikasjad. Selle kohaselt võivad projektide promootorid, sh liikmesriigid, esimeses etapis üldiselt taotleda oma projektile piiriülese taastuvenergiaprojekti staatust ja seega nende kandmist toetuskõlblike projektide loetellu (edaspidi „loetelu“). Promootor võib otsustada taotleda oma projektile piiriülese taastuvenergiaprojekti staatust, kuid mitte taotleda Euroopa ühendamise rahastu toetust. Teises etapis saab loetellu kantud projektidele taotleda Euroopa ühendamise rahastu toetusi uuringuteks ja ehitustöödeks. 
            
            
               Käesolevas delegeeritud õigusaktis on kolm peatükki: üldine peatükk reguleerimiseseme ja mõistete kohta (I peatükk); peatükk, milles kehtestatakse valikukriteeriumid projektide kandmiseks piiriüleste taastuvenergiaprojektide loetellu (II peatükk), ja peatükk, milles kehtestatakse valikumenetlus projektide loetelu jaoks (III peatükk). 
            
            
               II peatükis määratakse kindlaks toetuskõlblikud tehnoloogialahendused, komponendid ja investeeringud, selgitatakse nõutava koostöömehhanismi tüüpi ja vormi ning täpsustatakse, et taotluses tuleks näidata projekti sotsiaalmajanduslikku netokasu. Viimati nimetatud nõude kohta avaldab komisjon üksikasjaliku kulude-tulude analüüsi metoodika. 
            
            
               III peatükis nähakse ette piiriüleste taastuvenergiaprojektide rühma (edaspidi „rühm“) moodustamine. Rühm peaks koostama toetuskõlblike projektide loetelu kavandi, mille alusel komisjon kinnitab lõpliku projektide loetelu. III peatükis kehtestatakse ka loetelu kavandisse ja lõplikku loetellu kandmise kord ja nõuded ning loetellu kantud projektide rakendamise jälgimist ning teavitamist ja avalikustamist käsitlevad sätted.
            
            
               KOMISJONI DELEGEERITUD MÄÄRUS (EL) …/…,
            
            
               21.12.2021,
            
            
               millega täiendatakse Euroopa Parlamendi ja nõukogu määrust (EL) 2021/1153 seoses piiriüleste taastuvenergiaprojektide konkreetsete valikukriteeriumide ja projektide valimise menetluse üksikasjadega
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 7. juuli 2021. aasta määrust (EL) 2021/1153, millega luuakse Euroopa ühendamise rahastu ning tunnistatakse kehtetuks määrused (EL) nr 1316/2013 ja (EL) nr 283/2014,
                  14
                ning eriti selle artikli 7 lõiget 2, 
            
            
               ning arvestades järgmist:
            
            
               (1)Euroopa Parlamendi ja nõukogu direktiiviga (EL) 2018/2001
                  15
                kehtestati liidule aastaks 2030 uus siduv taastuvenergia eesmärk. Direktiiviga edendatakse ka koostöömehhanismide kasutamist tõhusate vahenditena, mis aitavad seda eesmärki saavutada.
            
            
               (2)Määrusega (EL) 2021/1153 laiendatakse vahendi kohaldamisala üleeuroopalistest võrkudest kaugemale taastuvenergia tootmisele ja kehtestatakse uus Euroopa ühendamise rahastust rahastatavate projektide kategooria – „piiriülesed taastuvenergiaprojektid“.
            
            
               (3)Piiriüleste taastuvenergiaprojektide eesmärk peaks olema võimaldada taastuvenergia kulutõhusat kasutuselevõttu liidus, toetada direktiivis (EL) 2018/2001 osutatud liidu siduva taastuvenergiaeesmärgi saavutamist 2030. aastaks ning aidata kaasa innovaatiliste taastuvenergiatehnoloogiate strateegilisele rakendamisele. Need projektid peaksid samuti aitama kaasa süsinikuheite vähendamisele, energia siseturu väljakujundamisele ja energiavarustuskindluse suurendamisele, edendades liikmesriikidevahelist piiriülest koostööd taastuvate energiaallikate kavandamise, arendamise ja kulutõhusa kasutamise alal.
            
            
               (4)Selleks et piiriülene taastuvenergiaprojekt oleks rahastamiskõlblik, tuleks see kõigepealt kanda piiriüleste taastuvenergiaprojektide loetellu. Ametlik piiriülese taastuvenergiaprojekti staatus võib anda eeliseid, nt suurendada projekti nähtavust, investorite kindlustunnet ja liikmesriikide toetust.
            
            
               (5)Promootor, kelle projekt on valitud kandmiseks piiriüleste taastuvenergiaprojektide loetellu, võib taotleda ka rahastamist määruse (EL) 2021/1153 alusel selle projektiga seotud uuringute või ehitustööde jaoks. 
            
            
               (6)Piiriüleste taastuvenergiaprojektide eesmärgid, üldkriteeriumid, mis peavad olema täidetud, ja menetlus, mida tuleb järgida, on sätestatud määruse (EL) 2021/1153 lisa IV osas. Kõnealuse määruse artikliga 7 antakse komisjonile õigus võtta vastu delegeeritud õigusakt, et sätestada konkreetsed valikukriteeriumid ja menetluse üksikasjad nende piiriüleste taastuvenergiaprojektide väljavalimiseks, mis kantakse piiriüleste taastuvenergiaprojektide loetellu. 
            
            
               (7)Piiriülesed taastuvenergiaprojektid tuleks algatada koostöömehhanismi kaudu. Kõnealune mehhanism võib olla oma vormilt mis tahes koostööleping, mis on ette nähtud direktiivi (EL) 2018/2001 artiklites 8, 9, 11 ja 13, ning selle võib algatada kahe või mitme liikmesriigi vahel või ühe või mitme liikmesriigi ja ühe või mitme ELi-välise riigi vahel. Selle kriteeriumi täitmiseks on oluline, et oleks tõendeid asjaomaste liikmesriikide ja vajaduse korral ELi-väliste riikide teataval tasemel toetusest. Seepärast tuleks esitada iga osaleva liikmesriigi ja vajaduse korral ELi-välise riigi vastutava asutuse kinnitatud kirjalik avaldus, milles väljendatakse valmidust toetada projekti koostöölepingu kaudu. Avalduse vormi suhtes konkreetseid piiranguid ei ole. 
            
         
         
            
               (8)Vastavalt määruse (EL) 2021/1153 artiklile 11 on programmi raames toetuskõlblikud juriidilised isikud, sealhulgas ühisettevõtted, kelle asukoht on liikmesriigis. Sellisena võivad nad esitada direktiivi (EL) 2018/2001 artiklite 9 ja 11 alusel taotluse koostöölepingus ette nähtud ühisprojekti jaoks, sealhulgas projekti jaoks, milles osaleb ELi-väline riik. Ühise toetuskava puhul võib vastavalt direktiivi (EL) 2018/2001 artiklile 13 siiski taotluse esitada ainult liikmesriik. Kui koostöömehhanism on oma vormilt direktiivi (EL) 2018/2001 artiklile 8 vastav eraldiseisev statistiline ülekanne, siis ei ole sellega seotud täiendavat investeeringut ja toetus Euroopa ühendamise rahastust võib seega olla vajalik ainult määruse (EL) 2021/1153 artikli 7 lõike 3 kohaste uuringute jaoks.
            
            
               (9)Vastavalt määruse (EL) 2021/1153 lisa IV osa punkti 2 alapunktidele b ja c peaksid piiriülesed projektid pakkuma taastuvenergia kasutuselevõtmiseks tõhusamat lahendust kui projektid, mida rakendab üks osalev liikmesriik üksinda. Seega lisaks sellele, et projekt peab põhinema koostöömehhanismil, peab selleks, et projekt kantaks piiriüleste taastuvenergiaprojektide loetellu, olema projekti puhul näidatud ka selle sotsiaalmajanduslik netokasu.
            
            
               (10)Piiriülese taastuvenergiaprojekti sotsiaalmajanduslikku netokasu tuleks näidata projekti promootori koostatud kulude-tulude analüüsiga, mis hõlmab kõiki määruse (EL) 2021/1153 lisa IV osa punkti 3 elemente. Komisjon avaldab koos käesoleva delegeeritud õigusaktiga metoodika, milles määratakse kindlaks, kuidas tuleks kulude-tulude analüüsi teha ja kuidas peaks komisjon hindama projekti vastavust üldkriteeriumidele
                  16
               .
            
            
               (11)Määruse (EL) 2021/1153 lisa IV osas on esitatud piiriüleste taastuvenergiaprojektide loetellu kantavate projektide valimise menetluse peamised etapid. Valikumenetlus hõlmab järgmist: a) komisjon hindab kõigepealt piiriüleste taastuvenergiaprojektide taotluste vastavust üldkriteeriumidele; b) komisjon moodustab piiriüleste taastuvenergiaprojektide rühma, mis on pädev vastu võtma loetelu kavandi ja jälgima loetellu kantud projektide rakendamist selleks, et nende staatus säiliks; c) rühm lepib kokku loetelu kavandis; d) komisjon võtab vastu lõpliku loetelu ning vaatab loetelu iga kahe aasta tagant läbi.
            
            
               (12)Komisjon peaks piiriüleste taastuvenergiaprojektide lõpliku loetelu vastuvõtmisel püüdma tagada asjakohase geograafilise tasakaalu. Ta võib projektide valimisel kasutada ka piirkondlikke rühmi, pidades meeles, et mitte kõik liikmesriigid ei kuulu praegu sellisesse rühma ja et piiriülest koostööd taastuvenergia kasutuselevõtmiseks võib teha ka riikidega, millega ei ole ühist füüsilist piiri. 
            
            
               (13)Piiriülestes taastuvenergiaprojektides võib kasutada mitmesugust tehnoloogiat, mida peetakse toetuskõlblikuks. Näiteks taastuvenergia tootmine maismaa- ja meretuuleenergiast, päikeseenergiast, säästvast biomassist, ookeanienergiast, geotermilisest energiast või nende kombinatsioonidest, nende võrku ühendamine ja lisaelemendid, nagu salvestus- või muundamisüksused. 
            
            
               (14)Selleks, et piiriülesed projektid otseselt võimaldaksid ELi 2030. aasta taastuvenergia eesmärki saavutada, peaksid need alati hõlmama taastuvenergia tootmisüksust projekti lahutamatu osana. Projekti lisakomponendid, mis kaudselt võimaldavad ELi 2030. aasta taastuvenergia eesmärki saavutada ja taastuvenergiat kulutõhusalt kasutusele võtta, aidates taastuvenergia tootmist tõhusalt integreerida, võivad olla rahastamiskõlblikud, kuid mitte eraldiseisvate projektidena, vaid piiriülese projekti lahutamatu osana, mida rakendatakse lisaks taastuvenergia tootmisele. Sellised lisakomponendid võivad olla piiriülene ülekandevõrk, soojussalvestus, akusalvestus, suruõhk- ja vedelõhksalvestus, pumphüdroakumulatsioon ja vee elektrolüüs koos vesiniksalvestusega. Rahastamiskõlblikud meetmed ei piirdu elektrienergiasektoriga ning võivad hõlmata ka teisi energiakandjaid ja võimalikku sektorite kombineerimist, näiteks kütte ja jahutusega, elektri jõul gaasi tootmisega, salvestamise ja transpordiga. 
            
            
               (15)Piiriülesed taastuvenergiaprojektid ei eelda tingimata füüsilist ühendust koostööd tegevate liikmesriikide vahel. Need projektid võivad asuda ka ainult ühe osaleva liikmesriigi territooriumil, tingimusel et lisa IV osa üldkriteeriumid on täidetud.
            
            
               (16)Piiriülesed taastuvenergiaprojektid peaksid vastama kestlikkuse ja kasvuhoonegaaside heite vähendamisega seotud kohaldatavatele õiguslikele nõuetele ning järgima määruse (EL) 2020/852 artiklis 17 osutatud põhimõtet „ei kahjusta oluliselt“.
            
            
               (17)Määruse (EL) 2021/1153 kohaselt on Euroopa ühendamise rahastu programmist lubatud toetada piiriüleste taastuvenergiaprojektide arendamiseks ja väljaselgitamiseks tehtavaid uuringuid vastavalt kõnealuse määruse artikli 7 lõikele 3. Nende uuringute eesmärk on valmistada ette koostöömehhanisme taastuvate energiaallikate kavandamiseks ja kasutuselevõtmiseks ning ületada niisuguse koostöö algsed takistused. Selliste uuringute jaoks võidakse toetust anda enne projekti kandmist piiriüleste taastuvenergiaprojektide loetellu ja seda toetust võib kasutada ka projekti loetellu kandmise taotluse koostamiseks ja/või kulude-tulude analüüsi jaoks. 
            
            
               (18)Projektil, mille jaoks on antud artikli 7 lõike 3 alusel toetust uuringute tegemiseks, ei tohiks olla eelist menetluses, mis käsitleb piiriüleste taastuvenergiaprojektide loetellu kandmist ja/või Euroopa ühendamise rahastust uuringute ja ehitustööde jaoks rahastuse saamist. Artikli 7 lõike 3 alusel rahastatud uuring ei kohusta esitama taotlust piiriüleste taastuvenergiaprojektide loetellu kandmiseks või taotlema Euroopa ühendamise rahastust vahendeid uuringute ja ehitustööde jaoks. 
            
            
               (19)Kuna toetuskõlblike projektide riskid ja kasumlikkus võivad erineda ning need võivad ka aja jooksul muutuda, võib olla asjakohane lubada anda osa piiriüleste taastuvenergiaprojektide jaoks ette nähtud eraldisest osamaksetena segarahastamistoimingutele või segarahastamisvahendile InvestEU programmi alusel. 
            
            
               (20)Piiriülestes taastuvenergiaprojektides tuleks täielikult järgida kõiki liidu õigusaktide asjakohaseid sätteid, mis käsitlevad eelkõige bioenergia säästlikkust, võimsuse jaotamist piiridel, eraldatust, konkurentsi ja riigiabi, elurikkust ja keskkonnakaitset. 
            
            
               (21)Kõik piiriüleste taastuvenergiaprojektide loetellu kantud projektid tuleks kiiresti teostada ning neid tuleks tähelepanelikult ja korrapäraselt jälgida ja hinnata, piirates samas aruandlusnõuded projektide promootorite jaoks miinimumini.
            
            
            
               ON VASTU VÕTNUD KÄESOLEVA MÄÄRUSE:
            
            
            
               I PEATÜKK
            
            
               ÜLDSÄTTED
            
            
               Artikkel 1
            
         
         
            
               Reguleerimisese
            
            
               Käesolevas määruses sätestatakse vastavalt määruse (EL) 2021/1153 artikli 7 lõikele 2 piiriüleste taastuvenergiaprojektide konkreetsed valikukriteeriumid ja projektide valimise menetluse üksikasjad. 
            
            
               Artikkel 2
            
            
               Mõisted
            
            
               Käesolevas määruses kasutatakse järgmisi mõisteid:
            
            
               (1)„piiriülene taastuvenergiaprojekt“ või „projekt“ – piiriülene projekt taastuvenergia valdkonnas määruse (EL) 2021/1153 tähenduses;
            
            
               (2)„taastuvenergia“ – taastuvenergia, nagu see on määratletud direktiivi 2018/2001 artikli 2 punktis 1;
            
            
               (3)„projekti promootor“ – juriidiline isik, kes arendab piiriülest taastuvenergiaprojekti, kaasa arvatud liikmesriik; 
            
            
               (4) „taotlus“ – taotlus projekti valimiseks komisjoni poolt määruse (EL) 2021/1153 alusel piiriüleseks taastuvenergiaprojektiks;
            
            
               (5)„koostöömehhanism“ – vähemalt kahe liikmesriigi või vähemalt ühe liikmesriigi ja ELi-välise riigi vaheline koostöö, mis toimub vastavalt direktiivi 2018/2001 artiklitele 8, 9, 11 ja 13; 
            
            
               (6)„koostööleping“ – ametlik kokkulepe, millega luuakse koostöömehhanism;
            
            
               (7)„loetelu kavand“ – piiriüleste taastuvenergiaprojektide loetelu, milles on kokku leppinud määruse (EL) 2021/1153 lisa IV osa punkti 4 alapunktis b osutatud rühm; 
            
            
               (8)„lõplik loetelu“ – piiriüleste taastuvenergiaprojektide loetelu, mille on koostanud komisjon määruse (EL) 2021/1153 lisa IV osa punkti 4 alapunkti g alusel;
            
            
               (9)„asukohaliikmesriik“ – liikmesriik, kus taastuvenergia tootmisüksus füüsiliselt asub; 
            
            
               (10)„panustav liikmesriik“ – liikmesriik, kes toetab rahaliselt teises liikmesriigis asuvat taastuvenergia tootmise investeeringut;
            
            
               (11)„osalev liikmesriik“ – nii panustav riik kui ka asukohaliikmesriik;
            
            
               (12)„salvestamine“ – energia salvestamine, nagu see on määratletud direktiivi (EL) 2019/944 artikli 2 punktis 59.
            
            
               II PEATÜKK
            
            
               PIIRIÜLESTE TAASTUVENERGIAPROJEKTIDE KONKREETSED VALIKUKRITEERIUMID
            
            
               Artikkel 3
            
         
         
            
               Toetuskõlblikud tehnoloogialahendused, komponendid ja investeeringud
            
            
               Piiriülese taastuvenergiaprojekti osana on toetuskõlblikud järgmised tehnoloogialahendused, komponendid ja investeeringud: 
            
            
               (a)energiatootmise tehnoloogialahendused, mis põhinevad mõnel direktiivis (EL) 2018/2001 loetletud taastuval energiaallikal;
            
            
               (b)salvestusüksused nii tootmiskohas kui ka väljaspool seda, tingimusel et need on projekti lahutamatu osa, võimaldavad taastuvenergia tootmisüksust tõhusalt integreerida ja täiendavad seda; 
            
            
               (c)süsteemid ja komponendid, millesse on integreeritud info- ja kommunikatsioonitehnoloogia, sh taastuvenergia tootmise prognoositavuse parandamiseks, ning investeeringu nõuetekohaseks toimimiseks olulised seadmed või paigaldised, sealhulgas seire- ja kontrollisüsteemid, tingimusel et need on projekti lahutamatu osa, võimaldavad taastuvenergia tootmisüksust tõhusalt integreerida ja täiendavad seda;
            
            
               (d)taastuvenergia tootmise ühendamine jaotus- või ülekandevõrku ja vajaduse korral salvestatud energia ühendamine ülekande- või jaotusvõrku, tingimusel et see on projekti lahutamatu osa, võimaldab taastuvenergia tootmisüksust tõhusalt integreerida ja täiendab seda; 
            
            
               (e)taastuvallikatest toodetud elektrienergia muundamine muust kui bioloogilise päritoluga taastuvtoorainest valmistatud vedel- ja gaaskütusteks, sealhulgas trafod või kompressorseadmed, tingimusel et need on projekti lahutamatu osa, võimaldavad taastuvenergia tootmisüksust tõhusalt integreerida ja täiendavad seda; 
            
            
               (f)muud asjaomastes Euroopa ühendamise rahastu tööprogrammides ja konkursikutsetes täpsustatud tehnoloogialahendused, komponendid või investeeringud, mis on projekti lahutamatu osa, võimaldavad taastuvenergia tootmisüksust tõhusalt integreerida ja täiendavad seda. 
            
            
               Artikkel 4
            
            
               Piiriüleste taastuvenergiaprojektide aluseks olevad koostöömehhanismid ja taotlemine
            
            
               1.Selleks et projekt kantaks piiriüleste taastuvenergiaprojektide loetelu kavandisse, tuleb see algatada koostöömehhanismi kaudu.
            
            
               2.Projekti promootor, kes taotleb projekti kandmist piiriüleste taastuvenergiaprojektide loetelu kavandisse, esitab osalevate liikmesriikide ja vajaduse korral kolmandate riikide kirjaliku avalduse, milles nad väljendavad oma valmidust sõlmida koostööleping, et algatada piiriülene taastuvenergiaprojekt. Avalduse puhul ei ole nõutav konkreetne vorm, kuid selle peavad olema allkirjastanud osalevate liikmesriikide ministeeriumid, kes vastutavad koostöölepingu rakendamise eest, sealhulgas vajaduse korral transiidiriikide, kui leping eeldab nende taristu kasutamist.
            
            
               3.Loetelu kavandisse kandmise taotlus peab sisaldama teavet käesolevas peatükis osutatud valikukriteeriumide kohta.
            
            
               Artikkel 5
            
            
               Piiriüleste taastuvenergiaprojektide sotsiaalmajanduslik netokasu
            
            
               1.Projekti promootor, kes taotleb projekti kandmist piiriüleste taastuvenergiaprojektide loetelu kavandisse, peab näitama, et potentsiaalne üldine kulude kokkuhoid taastuvenergia kasutuselevõtul ja/või projektiga seonduv kasu seoses süsteemi integreerimise, energiavarustuskindluse või innovatsiooniga kaaluvad üles selle kulud (edaspidi „sotsiaalmajanduslik netokasu“).
            
            
               2.Eelmises lõikes osutatud sotsiaalmajanduslikku netokasu näidatakse vähemalt 15-aastase ajavahemiku kohta alates projekti esimesest tegevusaastast ja kajastades selle tehnoloogilist eluiga.
            
            
               3.Eelmises lõikes osutatud hinnang projekti sotsiaalmajandusliku netokasu kohta põhineb projekti promootori koostatud kulude-tulude analüüsil. Kulude-tulude analüüs sisaldab kõiki määruse (EL) 2021/1153 lisa IV osa punktis 3 osutatud elemente ja peab näitama sotsiaalmajanduslikku netokasu võrreldes olukorraga, kui analoogset projekti või taastuvenergiaprojekti rakendaks üks koostöölepingus osalevatest liikmesriikidest.
            
            
               .
            
            
               III PEATÜKK
            
         
         
            
               PROJEKTIDE VALIMISE MENETLUS PIIRIÜLESTE TAASTUVENERGIAPROJEKTIDE LOETELU JAOKS 
            
            
               Artikkel 6
            
            
               Piiriüleste taastuvenergiaprojektide rühm
            
            
               1.Komisjon moodustab piiriüleste taastuvenergiaprojektide rühma (edaspidi „rühm“), kuhu kuulub üks esindaja igast liikmesriigist ja üks komisjoni esindaja.
            
            
               2.Iga liikmesriigi esindajaga võib kaasas olla teisi asjaomaseid pooli, nagu riigi reguleeriv asutus, põhivõrgu- või jaotusvõrguettevõtjad või lube andvad asutused.
            
            
               3.Rühm kutsub vajaduse korral osalema piiriüleste taastuvenergiaprojektide promootoreid ja piiriülestes taastuvenergiaprojektides osalevate ELi-väliste riikide esindajaid.
            
            
               4.Rühm võib vajaduse korral kutsuda oma koosolekutele organisatsioone, mis esindavad asjaomaseid sidusrühmi, sealhulgas tootjaid, tarnijaid, tarbijaid ja keskkonnakaitseorganisatsioone. Rühm võib oma ülesannete täitmiseks korraldada kuulamisi või konsultatsioone.
            
            
               5.Rühm koostab nende projektide loetelu kavandi, mis saavad piiriülese taastuvenergiaprojekti staatuse, ja jälgib lõplikku loetellu kantud projektide rakendamist.
            
            
               6.Rühm võtab vastu oma kodukorra ja rühma juhatab komisjoni esindaja. 
            
            
               Artikkel 7
            
            
               Piiriüleste taastuvenergiaprojektide loetelu kavand 
            
            
               1.Komisjon avaldab vähemalt kord aastas kutse taotleda projekti kandmist piiriüleste taastuvenergiaprojektide loetellu.
            
            
               2.Pärast projektide hindamist vastavalt määruse (EL) 2021/1153 lisa IV osa punkti 4 alapunktile c koostab komisjon ja esitab rühmale määruse (EL) 2021/1153 lisa IV osas sätestatud valikukriteeriumidele vastavate projektide loetelu koos määruse (EL) 2021/1153 lisa IV osa punkti 4 alapunktis d osutatud asjaomase teabega. Komisjon ei esita rühmale täielikke taotlusi või teavet, mille taotleja on märkinud tundlikuks äriteabeks.
            
            
               3.Rühm koostab komisjonilt saadud teabe põhjal nende projektide loetelu kavandi, mis saavad piiriülese taastuvenergiaprojekti staatuse. 
            
            
               Artikkel 8
            
            
               Piiriüleste taastuvenergiaprojektide lõplik loetelu
            
            
               1.Komisjon võtab piiriüleste taastuvenergiaprojektide lõpliku loetelu vastu kooskõlas määruse (EL) 2021/1153 artikli 25 lõike 1 punktiga b. Lõplikus projektide loetelus ei panda loetellu kantud projekte paremusjärjestusse. 
            
            
               2.Lõplik loetelu vastab rühma poolt kooskõlas käesoleva määruse artikli 7 lõikega 3 koostatud loetelu kavandile. Kui lõplik loetelu erineb loetelu kavandist, peab komisjon enne lõpliku loetelu vastuvõtmist saama rühmalt positiivse arvamuse.
            
            
               Artikkel 9
            
            
               Piiriüleste taastuvenergiaprojektide lõpliku loetelu läbivaatamine
            
         
         
            
               1.Komisjon vaatab loetelu läbi vähemalt iga kahe aasta tagant.
            
            
               2.Ilma et see piiraks eelmises lõikes osutatud hindamist, eemaldab komisjon projekti loetelust kohe, kui ta tuvastab ühe järgmistest asjaoludest: 
            
            
               (a)projekti hindamine põhines ebaõigel teabel, mis oli hindamisel määrav tegur, või
            
            
               (b)projekt ei ole kooskõlas liidu õigusega.
            
            
               3.Komisjon võib projekti loetelust eemaldada, kui
            
            
               (a)ühe või kõigi osalevate liikmesriikide toetusavaldus on tagasi võetud ja/või
            
            
               (b)projekti promootor teatab rühmale, et projekti ei jätkata, või
            
            
               (c)projekt ei ole pärast selle loetellu kandmisest edenenud või
            
            
               (d)projekt on lõpule viidud.
            
            
               4.Enne projekti loetelust eemaldamist konsulteerib komisjon rühmaga ja võtab nõuetekohaselt arvesse rühma liikmetelt saadud asjaomast teavet.
            
            
               Artikkel 10
            
            
               Piiriüleste taastuvenergiaprojektide loetellu kantud projektide rakendamise jälgimine
            
            
               1.Lõplikku loetellu kantud projekti promootor esitab kord aastas komisjonile eduaruande asjakohase ajakohastatud teabega projekti tehnilise kirjelduse ja rakendamise kohta, ning komisjon esitab aruande rühmale. 
            
            
               2.Kui projektide promootorid lisavad oma aruandlusse tundlikku äriteavet, peavad nad märkima, millist teavet ei tohi avalikustada ega esitada rühmale selliselt, et see võimaldaks projekti, mille kohta see teave on esitatud, tuvastada. Sel juhul annab komisjon rühmale projektide edenemise jälgimist käsitlevat teavet koondatud kujul.
            
            
               3.Rühmapoolse jälgimise jaoks peab promootori esitatud eduaruanne sisaldama järgmist:
            
            
               (a)projekti ajakohastatud kirjeldus ja projekti staatus;
            
            
               (b)järgmiste etappide ajakava, kui on kohaldatav: teostatavusuuringud, projekteerimine, loamenetlus, ehitamine, kasutuselevõtmine;
            
            
               (c)haldus-, õigus-, finants- või muu teave, mis erineb varem esitatud teabest.
            
            
               4.Komisjoni poolt projektide edenemise kohta esitatud teabe põhjal jälgib rühm projektide rakendamist. 
            
            
               5.Rühm võib teha konkreetse projekti kohta soovitusi, et vältida projekti rakendamises võimalikke viivitusi. See võib hõlmata meetmeid, mida tuleb võtta ühes või mitmes liikmesriigis.
            
         
         
            
               Artikkel 11
            
            
               Teavitamine ja avalikustamine
            
            
               1.Komisjon avaldab lõplikku projektide loetellu kantud projektide kohta teavet nii, et see on üldsusele kergesti kättesaadav. 
            
            
               2.Komisjon avaldab projekti kohta ainult sellise teabe, mis ei ole tundlik äriteave, nagu projekti kirjelduse, staatuse, rakendamise ajakava või asukoha.
            
            
               3.Lõplikku loetellu kantud projekti promootor avaldab vähemalt eelmises lõikes osutatud teabe oma veebilehel ja ajakohastab seda vähemalt iga kuue kuu tagant.
            
            
               Artikkel 12
            
            
               Jõustumine
            
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 21.12.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        Euroopa Parlamendi ja nõukogu 17. aprilli 2013. aasta määrus (EL) nr 347/2013 üleeuroopalise energiataristu suuniste kohta ja millega tunnistatakse kehtetuks otsus nr 1364/2006/EÜ ning muudetakse määrusi (EÜ) nr 713/2009, (EÜ) nr 714/2009 ja (EÜ) nr 715/2009 (ELT L 115, 25.4.2013, lk 39–75).
               
               
                  
                     (2)
                  
                        COM(2020) 824 final. 
               
               
                  
                     (3)
                  
                        COM(2020) 562 final. 
               
               
                  
                     (4)
                  
                        COM(2020) 741 final.
               
               
                  
                     (5)
                  
                        COM(2020) 299 final.
               
               
                  
                     (6)
                  
                        COM(2020) 301 final.
               
               
                  
                     (7)
                  
                        Komisjoni rakendusmäärus 2020/1294. 
               
               
                  
                     (8)
                  
                        Euroopa Parlamendi ja nõukogu 11. detsembri 2018. aasta direktiiv (EL) 2018/2001 taastuvatest energiaallikatest toodetud energia kasutamise edendamise kohta (ELT L 328, 21.12.2018, lk 82–209).
               
               
                  
                     (9)
                  
                        https://ec.europa.eu/regional_policy/en/policy/cooperation/macro-regional-strategies/
               
               
                  
                     (10)
                  
                        SWD(2021) 12 final.
               
               
                  
                     (11)
                  
                        
                  https://ec.europa.eu/regional_policy/et/2021_2027/
                  ; 
                  https://ec.europa.eu/regional_policy/et/policy/cooperation/european-territorial/
                  .
               
               
                  
                     (12)
                  
                        Euroopa Parlamendi ja nõukogu 24. märtsi 2021. aasta määrus (EL) 2021/523, millega luuakse programm „InvestEU“ ja millega muudetakse määrust (EL) 2015/1017 (ELT L 107, 26.3.2021, lk 30–89).
               
               
                  
                     (13)
                  
                        Eksperdirühm, kes aitab ette valmistada ja koostada delegeeritud õigusakti, millega täiendatakse Euroopa ühendamise rahastut seoses piiriüleste taastuvenergiaprojektide kindlakstegemise kriteeriumide ja menetlusega, kood E03764 eksperdirühmade registris.
               
               
                  
                     (14)
                  
                        ELT L 249, 14.7.2021, lk 38. 
               
               
                  
                     (15)
                  
                        ELT L 328, 21.12.2018, lk 82–209.
               
               
                  
                     (16)
                  
                        SWD/2021/429 final.